Document ID: 32012D0282

A BIZOTTSÁG VÉGREHAJTÁSI HATÁROZATA
(2012. május 22.)
a 2008/425/EK határozatnak az egyes állatbetegségek és zoonózisok felszámolására, az ellenük való védekezésre és folyamatos ellenőrzésükre irányuló nemzeti programoknak a tagállamok által uniós finanszírozásra történő benyújtására vonatkozó szabványkövetelmények tekintetében történő módosításáról
(az értesítés a C(2012) 3193. számú dokumentummal történt)
(EGT-vonatkozású szöveg)
(2012/282/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az állat-egészségügyi kiadásokról szóló, 2009. május 25-i 2009/470/EK tanácsi határozatra (1) és különösen annak 27. cikke (10) bekezdésére,
mivel:
(1)
A 2009/470/EK határozat megállapítja az állatbetegségek és zoonózisok felszámolására, az ellenük való védekezésre és folyamatos ellenőrzésükre irányuló programokhoz nyújtott uniós pénzügyi hozzájárulásra irányadó eljárásokat.
(2)
A 2009/470/EK határozat előírja, hogy a tagállamok minden évben legkésőbb április 30-ig benyújtják a Bizottságnak a következő évben kezdődő azon éves vagy többéves programjaikat, amelyekhez uniós pénzügyi hozzájárulást kívánnak kapni. Az említett határozat szerint uniós pénzügyi intézkedést kell bevezetni a tagállamok által az említett határozat mellékletében felsorolt állatbetegségek és zoonózisok felszámolására, az ellenük való védekezésre és folyamatos ellenőrzésükre irányuló nemzeti programok megvalósításakor felmerült költségek visszatérítésére.
(3)
Az állatbetegségek és zoonózisok felszámolására, az ellenük való védekezésre és a folyamatos ellenőrzésére irányuló nemzeti programoknak a tagállamok által közösségi finanszírozásra történő benyújtására vonatkozó szabványkövetelmények megállapításáról szóló, 2008. április 25-i 2008/425/EK bizottsági határozat (2) előírja, hogy az egyes állatbetegségek felszámolására, folyamatos ellenőrzésére és az ellenük való védekezésre irányuló nemzeti programokhoz uniós hozzájárulást kérő tagállamoknak az említett határozat I-V. mellékletében meghatározott bizonyos információkat tartalmazó kérelmeket kell benyújtaniuk.
(4)
Az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendelet (3) a tagállamok által benyújtandó éves programokat ír elő a szarvasmarha-, juh- és kecskefélékben előforduló fertőző szivacsos agyvelőbántalmak folyamatos ellenőrzésére. Az említett rendeletet többször módosították a 2008/425/EK határozat elfogadása óta a programok keretében társfinanszírozott folyamatos ellenőrzésre és felszámolási tevékenységekre vonatkozó szabályok tekintetében.
(5)
A baromfi és a vadon élő madarak madárinfluenzájára vonatkozó felügyeleti programok tagállami végrehajtásáról szóló, 2010. június 25-i 2010/367/EU bizottsági határozatot (4) a 2007/268/EK bizottsági határozat (5) elfogadása óta szerzett tapasztalatok és tudományos eredmények fényében fogadták el. A 2010/367/EU határozat hatályon kívül helyezte a 2007/268/EK határozatot. E változások figyelembevétele érdekében a 2008/425/EK határozatot naprakésszé kell tenni, különös tekintettel a felügyeleti program célkitűzéseivel kapcsolatos változásokra.
(6)
Ezenfelül, a benyújtási folyamat, az értékelés, valamint a nemzeti programok jóváhagyása további fejlesztése érdekében a tagállamoknak 2013. január 1-jétől elektronikus formában kell benyújtaniuk a 2008/425/EK határozat I-IV. mellékletében meghatározott követelményeket teljesítő programokra vonatkozó kérelmeket. A mellékletek felépítésének ezért meg kell felelnie az elektronikus úton történő benyújtás és adatfeldolgozás kívánalmainak.
(7)
A 2008/425/EK határozat I-IV. mellékletében meghatározott, az egyes állatbetegségek és zoonózisok felszámolására, az ellenük való védekezésre és folyamatos ellenőrzésükre irányuló nemzeti programoknak a tagállamok által uniós finanszírozásra történő benyújtására vonatkozó szabványkövetelményeket ezért módosítani kell és összhangba kell hozni a vonatkozó uniós jogszabályok módosításaival, valamint az elektronikus benyújtási rendszerhez kell igazítani. Az egyértelműség érdekében a 2008/425/EK határozat I.-IV. mellékletének helyébe e határozat mellékletének szövege lép.
(8)
A 2008/425/EK határozatot ezért ennek megfelelően módosítani kell.
(9)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2008/425/EK határozat a következőképpen módosul:
1.
A rendelet a következő 1a. cikkel egészül ki:
„1a. cikk
2013. január 1-jétől az 1. cikk (a)-(d) bekezdésében leírt kérelmeket a tagállamoknak elektronikus úton, a Bizottság által előírt megfelelő elektronikus minták használatával kell benyújtaniuk.”
2.
Az I-IV. melléklet helyébe e határozat mellékletének szövege lép.
2. cikk
Ennek a határozatnak a tagállamok a címzettjei.
Kelt Brüsszelben, 2012. május 22-én.

Labels: 5
0
6
12
15